b'\n_START_ARTICLE_\nHarri Koivunen\n_START_SECTION_\nUra\n_START_PARAGRAPH_\nHarri Koivunen aloitti ravihevosten valmennuksen synnyinkaupungissaan Porissa 1970- ja 80-lukujen vaihteessa. Alun perin h\xc3\xa4nen oli tarkoitus pit\xc3\xa4\xc3\xa4 lukion j\xc3\xa4lkeen v\xc3\xa4livuosi hevosten parissa, mutta lopulta siit\xc3\xa4 muodostui Koivuselle ammatti. Turussa Koivusella on ollut talli 1990-luvun alusta l\xc3\xa4htien. Ensimm\xc3\xa4isen ravil\xc3\xa4ht\xc3\xb6ns\xc3\xa4 h\xc3\xa4n ohjasti 17-vuotiaana vuonna 1978. Vuoden 2017 loppuun menness\xc3\xa4 h\xc3\xa4n on ajanut l\xc3\xa4hes 37 000 starttia voittaen niist\xc3\xa4 yli 4 000. Koivunen on Suomen kaikkien aikojen seitsem\xc3\xa4nneksi voitokkain raviohjastaja.\n_START_SECTION_\nSaavutuksia\n_START_PARAGRAPH_\nKoivunen on voittanut ravikuninkuuden nelj\xc3\xa4sti, vuosina 1993 ja 1994 Pettell\xc3\xa4 sek\xc3\xa4 vuosina 2012 ja 2013 Erikassonilla. Nelivuotiaiden l\xc3\xa4mminveristen t\xc3\xa4rkeimm\xc3\xa4n kotimaisen kilpailun Derbyn h\xc3\xa4n on voittanut kahdesti, Ribaudella vuonna 2008 ja Express Typell\xc3\xa4 2010. Koivusen valmentama Callela E-Mail oli vuoden 2006 voitokkain l\xc3\xa4mminverinen.\n_START_SECTION_\nPerhe\n_START_PARAGRAPH_\nKoivunen asuu perheineen Liedossa. H\xc3\xa4nell\xc3\xa4 on kaksi poikaa, joista vanhempi, Olli on nyky\xc3\xa4\xc3\xa4n yksi Suomen suosituimmista lainaohjastajista.'